News Update: ยุโรปโล่ง! รัสเซียกลับมาส่งก๊าซแล้ว ท่อ Nord Stream 1 กลับมาเปิด หลังปิดซ่อม 10 วัน แต่อียูยังไม่วางใจ เตรียมแผนฉุกเฉินเผื่อปิดถาวร - FINNOMENA
รัสเซียกลับมาส่งก๊าซให้ยุโรปแล้ว ผู้ดำเนินการของ Nord Stream 1 ท่อส่งก๊าซจากรัสเซียไปยังเยอรมนีรายงานว่า กำลังอยู่ในกระบวนการส่งก๊าซสู่ยุโรปอีกครั้ง
21 ก.ค. 2565

รัสเซียกลับมาส่งก๊าซให้ยุโรปแล้ว ผู้ดำเนินการของ Nord Stream 1 ท่อส่งก๊าซจากรัสเซียไปยังเยอรมนีรายงานว่า กำลังอยู่ในกระบวนการส่งก๊าซสู่ยุโรปอีกครั้ง
ก่อนหน้านี้ความกังวลปกคลุมไปทั่วภูมิภาคยุโรปว่า รัสเซียอาจสั่งปิด Nord Stream 1 แบบถาวร หลังประกาศปิดซ่อมบำรุงเมื่อตอนต้นเดือน
โฆษกของ Nord Stream ยืนยันกับสำนักข่าว CNBC ว่า บริษัทกำลังกลับมาดำเนินการขนส่งก๊าซต่อ แต่อาจใช้เวลาหลายชั่วโมงกว่าจะสามารถจัดส่งในปริมาณที่ลูกค้าต้องการได้
ข้อมูลรายงานว่า มีกระแสการไหลของก๊าซในท่อ Nord Stream 1 เพิ่มขึ้นจากศูนย์เป็น 29,284,591 กิโลวัตต์ต่อชั่วโมงในช่วงเช้าตามเวลายุโรปในวันนี้ (21 ก.ค.) ซึ่งใกล้เคียงกับวันที่ 10 ก.ค. ซึ่งเป็นวันสุดท้ายก่อนปิดซ่อมบำรุงกระแสการไหลของก๊าซอยู่ที่มากกว่า 29,000,000 กิโลวัตต์ต่อชั่วโมง
รายงานดังกล่าวสร้างความโล่งใจให้แก่ฝั่งยุโรปที่ก่อนหน้านี้ต้องพยายามหาซัพพลายเออร์อื่นมาทดแทนก๊าซจากรัสเซีย
อย่างไรก็ตาม สหภาพยุโรป (EU) ยังคงแผนฉุกเฉินเผื่อในกรณีที่รัสเซียอาจตัดการส่งก๊าซมายังยุโรปแบบเต็มรูปแบบ และได้บอกกับประเทศสมาชิกให้ลดการใช้ก๊าซลง 15% จนถึงเดือน มี.ค. เพื่อประหยัดพลังงาน โดย Von der Leyen ประธาน EU มองว่า มีแนวโน้มที่รัฐบาลรัสเซียจะตัดการจ่ายก๊าซไปยังยุโรปโดยสมบูรณ์
ขณะที่ Timothy Ash นักเศรษฐศาสตร์จาก BlueBay Asset Management กล่าวว่า ไม่มีใครรู้เจตนาของปธน.ปูติน ของรัสเซีย สิ่งที่รู้คือปูตินไม่ได้มีความตั้งใจที่จะช่วยยุโรป สิ่งที่เขาต้องการคือการเกิดวิกฤตด้านก๊าซและพลังงานในยุโรปช่วงฤดูหนาวนี้ เพราะจะทำให้รัสเซียสามารถใช้ประโยชน์จากมันได้
อ้างอิง: https://www.cnbc.com/2022/07/21/nord-stream-1-operator-says-gas-flows-from-russia-to-europe-are-being-resumed-after-fears-of-complete-cutoff.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb                             
Youtube: https://finno.me/youtube-channel
แท็ก:
News Update
Nord Stream 1
น้ำมัน
รัสเซีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA